Ukrainere føler seg glemt og forlatt
Ukrainere føler seg mer og mer glemt av omverden. Når russiske droner treffer hus og bygninger er det lite hjelp å få for befolkningen. – Folk føler seg forlatt, forteller den svenske legen Elly Reinolds, som jobber i byen Mykolajiv sør i Ukraina. Reinolds, som er operasjonsleder for hjelpeorganisasjonen Operation Aid, kom til Ukraina i mars 2022. Hun har sett hvordan bistanden med tiden har krympet og hvilke konsekvenser det har fått for befolkningen. – Det er som en dystopi med zombie-lignende individer. Folk har hatt det så ille så lenge, og de føler nå at de må lide i ensomhet, forteller hun. Det svenske nyhetsbyrået TT har intervjuet legen på telefon fra havnebyen Mykolajiv. Hun forteller at et regn av droner nylig traff et 20-talls bolighus i byen nattetid. Mangler ressurser Operation Aid har kilder som opplyser at det ukrainske luftvernet ikke lenger har ressurser til å skyte ned droner som tidligere. – Før klarte de kanskje å skyte ned fem av syv droner, når er det én av syv. Dette er et direkte resultat av at interessen for krigen i Ukraina har falt. Reinolds har sett flere andre hjelpeorganisasjoner gi opp én etter én som følge av at penger og krefter tar slutt. I dag er det i hovedsak innbyggerne selv som rydder opp etter angrep, reparerer skader, skaffer plast som kan trekkes over knuste vindusruter. Legen forteller at innbyggerne ikke har noe sikkerhetsnett i det hele tatt. Myndighetene er enten for handlingslammet til å klare å gjøre noe, eller de har rett og slett ikke ressurser til det. Hun peker på at Mykolajiv-området har få ressurser og at innbyggerne trenger akutt hjelp. – Det betyr at all hjelp, selv om den aldri er så liten, utgjør en stor forskjell, sier Reinolds. Mye vanstyre og korrupsjon Hun understreker at det er viktig å vite hva som trengs og ikke bare stole på at de store hjelpepakkene er nok. Mye av hjelpen går tapt som følge av dårlig administrasjon og korrupsjon – et stort problem i Ukraina. Organisasjonen hennes har valgt å konsentrerer seg om to ting – skaffe ambulanser og hjelp til krigsrammede barn. Mangelen på ambulanser og medisinsk utstyr har faktisk ført til at færre slutter seg til forsvaret. – Det kan ikke være slik at folk som kjemper i frontlinjen må skaffe medisinsk og annet utstyr selv for at de skal være i stand til å ta hånd om kamerater under et artilleriangrep, sier hun. Isolerte og ulykkelig barn Mange ukrainske barn sliter med mye frykt, ensomhet og sorg. – Barn kan ha fedre som deltar i krigen eller som er blitt drept. De kan ha mødre som ikke kan eller vil forlate landet. Barna har ofte ingen tilbud om å gå på skole og sitter hjemme, isolerte og ulykkelige, forteller legen, som legger til at det finnes lysglimt. I fjor ble det startet et eget prosjekt for barna i Mykolajiv. Tre ganger i uken får tilbud om fotballtrening eller dans. – Det utgjør en stor forskjell for både barn og mødre. Mødrene får komme ut og være for seg selv en stund. Og barna kan møte andre barn, leke og le – og oppleve at de ikke er alene, understreker Reinolds.
Folk i Ukraina føler seg glemt i krigen, ifølge Elly Reinolds fra hjelpeorganisasjonen Operation Aid.  Mange hjelpeorganisasjoner har gitt opp, og innbyggerne må rydde opp etter angrep selv.  Mangel på hjelp fører til store utfordringer som korrupsjon, mangel på ambulanser og mye frykt blant barn.